Μανώλης Κεφαλογιάννης

Ο Μανώλης Κεφαλογιάννης (Ηράκλειο, 25 Μαΐου 1959) είναι Έλληνας πολιτικός και οικονομολόγος. Είναι εκλεγμένος ευρωβουλευτής με τη Νέα Δημοκρατία (ΕΛΚ), για την περίοδο 2024-2029, και στο παρελθόν και τις περιόδους 2014-19 και 2019-24.

Έχει διατελέσει βουλευτής Ηρακλείου με τη Νέα Δημοκρατία και υπουργός Εμπορικής Ναυτιλίας.

Βιογραφικά στοιχεία
Ο Μανώλης Κεφαλογιάννης, γεννήθηκε στο Ηράκλειο της Κρήτης στις 5 Μαΐου 1959 και κατάγεται από την ισχυρή πολιτική οικογένεια Κεφαλογιάννη με καταγωγή από τα Ανώγεια. Πατέρας του ήταν ο Κώστας Κεφαλογιάννης και θείος του ο βουλευτής Εμμανουήλ Β. Κεφαλογιάννης. Ανηψιός του, γιος του αδελφού του Βασίλη, είναι ο βουλευτής Ηρακλείου Κωνσταντίνος Κεφαλογιάννης. 

Σπούδασε Οικονομικές Επιστήμες στο Πανεπιστήμιο Αθηνών και έκανε μεταπτυχιακές σπουδές στα Πανεπιστήμια του Reading και στο London School of Economics σε θέματα Ευρωπαϊκής Ενοποίησης, Στρατηγικής και Ασφάλειας στην Ευρώπη και Πολιτική Ευρωπαϊκής Ιστορίας.

 Πολιτική πορεία 
Ξεκίνησε την πολιτική του δράση ως μέλος της ΟΝΝΕΔ το 1974 και διετέλεσε Πρόεδρος της ΔΑΠ-ΝΔΦΚ στη Μεγάλη Βρετανία. Το 1990 πολιτεύθηκε για πρώτη φορά και εξελέγη βουλευτής της Νέας Δημοκρατίας στο Νομό Ηρακλείου. Από τότε εξελέγη συνεχώς στις εκλογές του 1993, 1996, 2000, 2004, 2007, 2009 και του 2012. Διετέλεσε υπουργός Εμπορικής Ναυτιλίας, από το Μάρτιο του 2004 έως το Σεπτέμβριο του 2007. Από το 2007 εκπροσωπεί την Ελλάδα στη διακοινοβουλευτική διάσκεψη του Συμβουλίου της Ευρώπης και είναι Πρόεδρος της Επιτροπής Ελληνοαραβικής φιλίας.

Το 2009 τοποθετήθηκε κοινοβουλευτικός εκπρόσωπος της Νέας Δημοκρατίας. Τον Ιούλιο του 2012, ανακοινώθηκε ότι αναλαμβάνει ξανά την κοινοβουλευτική εκπροσώπηση της Κοινοβουλευτικής Ομάδας του κόμματος, κυρίως σε νομοσχέδια οικονομικού περιεχομένου. Στις 30 Αυγούστου 2012 εκλέχθηκε Γραμματέας Πολιτικής Επιτροπής της Νέας Δημοκρατίας, έχοντας την στήριξη του προέδρου του κόμματος Αντώνη Σαμαρά. Εχει τιμηθεί με το Σταυρό των Αποστόλων Παύλου και Τίτου της Εκκλησίας της Κρήτης. (Ι. Μητρόπολη Αρκαλοχωρίου, Καστελλίου και Βιάννου, Οικουμενικό Πατριαρχείο).

Στις ευρωεκλογές του 2014, 2019 και 2024 εξελέγη ευρωβουλευτής με τη Νέα Δημοκρατία.

 Κριτική 
Τον Μάιο του 2019 κατά τη διάρκεια τηλεοπτικής εκπομπής ο Μανώλης Κεφαλογιάννης παρουσίασε φωτογραφία με το επιτελείο της χούντας, στην οποία σύμφωνα με τον ίδιο εμφανιζόταν και ο πατέρας του Αλέξη Τσίπρα δίπλα στους Παττακό και Παπαδόπουλο. Η συγκεκριμένη είδηση είχε διαδοθεί στο παρελθόν από blogs και διάφορες ιστοσελίδες, αλλά καταρρίφθηκε ως ψεύτικη από διαδικτυακά μέσα όπως τα Ελληνικά Hoaxes. Ο ίδιος αρχικά αρνήθηκε να σχολιάσει τη γνησιότητα της φωτογραφίας κατά τη διάρκεια της εκπομπής, αλλά αργότερα ανακάλεσε τα λεγόμενά του. Τόσο η πράξη του να παρουσιάσει τη φωτογραφία ως αληθινή, αλλά και η άρνηση του να απολογηθεί, οδήγησαν σε έντονη κριτική από Ελληνικά ΜΜΕ και από τον πρόεδρο της ΝΔ, Κυριάκο Μητσοτάκη.

 Παραπομπές 

Εξωτερικοί σύνδεσμοι
Επίσημη ιστοσελίδα Μ. Κεφαλογιάννη 

Κατηγορία:Βουλευτές Ηρακλείου
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Έλληνες υπουργοί Εμπορικής Ναυτιλίας
Κατηγορία:Ευρωβουλευτές εκλεγμένοι με τη Νέα Δημοκρατία
Κατηγορία:Ευρωβουλευτές της Ελλάδας εκλεγμένοι την περίοδο 2014-2019
Κατηγορία:Ευρωβουλευτές της Ελλάδας εκλεγμένοι την περίοδο 2019-2024
Κατηγορία:Ευρωβουλευτές της Ελλάδας εκλεγμένοι την περίοδο 2024-2029
Κατηγορία:Απόφοιτοι Εθνικού και Καποδιστριακού Πανεπιστημίου Αθηνών